OBH 9362/1997.
Az állampolgári jogok országgyűlési biztosa általános helyettesének jelentése
Előadó: Dr. Gáspárné dr. Pere Katalin

Az eljárás megindulása

A panaszos azért fordult segítségért az állampolgári jogok országgyűlési biztosa általános helyetteséhez, mert 1997. október 10-én a Fővárosi és Pest Megyei Nyugdíjbiztosítási Igazgatósághoz benyújtott előnyugdíj igényének elbírálásakor szolgálati időként nem vették figyelembe az 1969. szeptember 28. - 1972. szeptember 29-ig a volt NDK-ban munkaviszonyként eltöltött idejét. A panaszos szerint a megjelölt idő munkakönyvében is bejegyzésre került, valamint az 1964-ben aláírt munkaszerződés szövege is tartalmazta, hogy a kint eltöltött idő Magyarországon munkaviszonyban töltött időnek számít. A panaszos véleménye szerint a rendezetlen jogi helyzet, nevezetesen az 1995. évi LI. törvény okozza a problémát, melynek eredményeként az 1960. évi 13. tvr. 1996. január 1-jétől történt hatályon kívül helyezésével visszamenőleg fosztja meg jogaitól több tízezer társával együtt, mert elveszít olyan szolgálati időt, mely után jövedelméből levonták a járulékot.

Érintett alkotmányos jogok

Szociális biztonsághoz való jog [Alkotmány 70/E. § (1-2) bekezdés]
Jogbiztonsághoz való jog [Alkotmány 2. §-a]

Alkalmazott jogszabályok

1960. évi 13. tvr. a Magyar Népköztársaság és a Német Demokratikus Köztársaság között szociálpolitika terén 1960. január 30. napján kötött egyezmény kihirdetéséről. 

1995. évi LI. tv. a Magyar Népköztársaság és a Német Demokratikus Köztársaság között a szociálpolitika terén történő együttműködés tárgyában Budapesten, 1960. január 30. napján kötött egyezmény kihirdetéséről szóló 1960. évi 13. tvr. hatályon kívül helyezéséről és az egyezmény egyes rendelkezései által érintett meghatározott személyek további ellátásának biztosításáról szóló átmeneti rendelkezésekről.

2062/1998. (III.25.) Korm. határozat a Magyar Köztársaság és a Német Szövetségi Köztársaság közötti szociális biztonsági egyezmény létrehozásáról.

Megállapított tényállás

Az 1944. szeptember 23-án született panaszos hölgy az 1997. október 10-én benyújtott előnyugdíj igényét a Fővárosi és Pest Megyei Nyugdíjbiztosítási Igazgatóság a 37-03279/97/09. számú megállapító határozatával elbírálta. A nyugdíj folyósításának kezdete 1997. szeptember 23. A határozatban 1960. augusztus 4-től 1997. január 6-ig 30 év 200 nap szolgálati idő alapján, 24 %-os csökkentéssel 9.280 Ft nyugdíj került megállapításra.

A panaszos a határozat ellen fellebbezéssel élt, kérte az 1969. szeptember 28-tól 1972. szeptember 29-ig, a volt NDK-ban eltöltött idejének szolgálati időként történő beszámítását. Az Igazgatóság az F.4587/1997. számú 1998. január 29-én kelt határozatában  a panaszos fellebbezését elutasította az első fokú határozatot hatályában fenntartotta.

Az elutasítás indoka szerint "a Kispesti Textilgyár RT igazolása szerint igénylő az 1969. október 16-tól 1972. szeptember 15-ig terjedő időben nem vett részt szakmai gyakorlaton a volt NDK-ban és járulékfizetés sem történt.
A két állam között munkaerőcsere alapján létrejött munkaviszonyról a Fővárosi Önkormányzat sem tudott igazolást kiadni, ezért a vitatott idő beszámítására lehetőséget nem találtak".

A Magyar Népköztársaság és a Német Demokratikus Köztársaság között a szociálpolitika terén történő együttműködés tárgyában Budapesten 1960. január hó 30. napján kötött egyezmény kihirdetéséről szóló 1960. évi 13. törvényerejű rendelet hatályon kívül helyezéséről és az egyezmény egyes rendelkezései által érintett, meghatározott személyek további ellátásának biztosításáról szóló átmeneti rendelkezésekről alkotott 1995. évi LI. tv. 3. §-a alapján az egyezményt 1996. január 1-jétől nem lehet alkalmazni, hatályát vesztette. Ezért vizsgálta meg az igazgatóság a vitatott idő magyar szolgálati időként a társadalombiztosításról szóló 1975. évi II. tv. (T.), illetőleg a társadalombiztosítási nyugellátásról szóló 1997. évi LXXXI. tv. (Tny.) szabályai szerint nyugdíjszerű szolgálati időként történő elismerhetőségét, mely azonban negatív eredménnyel zárult.

Az állampolgári jogok országgyűlési biztosa általános helyettese a vizsgálat során megállapította, hogy a Fővárosi és Pest Megyei Nyugdíjbiztosítási Igazgatóság a panaszos igényét a hatályos jogszabályoknak megfelelően bírálta el, tekintettel azonban, hogy a korábbi szabályozás, mely a panaszos szolgálati idő jogosultságát megalapozta, hatályát vesztette, az átmeneti szabályok e tekintetben nem rendelkeznek, az új egyezmény csak előkészítés alatt van, a panasz megalapozott. 1996. január 1-jétől fennáll a panaszos szociális biztonsághoz és jogbiztonsághoz való alkotmányos jogaival kapcsolatos visszásság.

A Magyar Köztársaság és a Németországi Szövetségi Köztársaság közötti szociális biztonsági egyezmény létrehozásáról a 2062/1998. (III.25.) Korm. határozat rendelkezik: "2. felhatalmazza a népjóléti minisztert vagy az általa kijelölt személyt, hogy az egyezményt - az Országgyűlés megerősítésének felhatalmazásával aláírja; 3. felhívja a külügyminisztert, hogy az aláírásához szükséges meghatalmazási okiratokat adja ki".

Ajánlás

Az állampolgári jogok országgyűlési biztosa általános helyettese felhívja a kormányhatározat végrehajtását végző egészségügyi minisztert a megállapított alkotmányos jogokkal kapcsolatos visszásság sürgős felszámolásának szükségességére.

Budapest, 1998. november  16.

Dr. Polt Péter